b'\n_START_ARTICLE_\nBrett Howden\n_START_SECTION_\nPelityyli\n_START_PARAGRAPH_\nThe Sports Forecaster -sivuston mukaan Howden on luotettava ja monipuolinen kahden suunnan hy\xc3\xb6kk\xc3\xa4\xc3\xa4j\xc3\xa4, joka omaa hyv\xc3\xa4n rungon, ty\xc3\xb6skentelee ahkerasti ja on kilpailuhenkinen. H\xc3\xa4nell\xc3\xa4 on my\xc3\xb6s johtajaominaisuuksia. Howdenilla on kuitenkin todistettavaa, jotta h\xc3\xa4n voisi pelata k\xc3\xa4rkirooleissa NHL-tasolla. H\xc3\xa4nen tulisi my\xc3\xb6s laukoa enemm\xc3\xa4n.\n_START_SECTION_\nSeuraura\n_START_PARAGRAPH_\nHowden syntyi Albertan Calgaryssa, mutta kasvoi Manitoban Oakbankissa. H\xc3\xa4n on Springfield MHA:n kasvatti. Howden pelasi kaudella 2012\xe2\x80\x932013 MMHL-juniorisarjan Easton Selectsissa, jonka j\xc3\xa4lkeen Moose Jaw Warriors varasi h\xc3\xa4net koko WHL:n varaustilaisuuden viidenten\xc3\xa4 pelaajana kes\xc3\xa4ll\xc3\xa4 2013. Howden pelasi kauden 2013\xe2\x80\x932014 viel\xc3\xa4 l\xc3\xa4hes kokonaan Selectsissa, jonka paras pistemies ja sy\xc3\xb6tt\xc3\xa4j\xc3\xa4 h\xc3\xa4n oli tehoilla 24+34=58. Howden jakoi my\xc3\xb6s joukkueen sis\xc3\xa4isen maalip\xc3\xb6rssin voiton Landon Plettin kanssa. Pudotuspeleiss\xc3\xa4 h\xc3\xa4n oli yhdeks\xc3\xa4ll\xc3\xa4 sy\xc3\xb6tt\xc3\xb6pisteell\xc3\xa4\xc3\xa4n Selectsin paras sy\xc3\xb6tt\xc3\xa4j\xc3\xa4 Kirkland Lycarin kanssa. Howden valittiin kauden p\xc3\xa4\xc3\xa4tteeksi MMHL:n ensimm\xc3\xa4iseen t\xc3\xa4hdist\xc3\xb6kent\xc3\xa4lliseen. H\xc3\xa4n debytoi kauden aikana my\xc3\xb6s Warriorsin WHL-joukkueessa, jossa Howden pelasi viisi runkosarjaottelua tehden yhden maalin._NEWLINE_Varsinaisella WHL:n tulokaskaudellaan 2014\xe2\x80\x932015 Howden teki 68 runkosarjaottelussa tehot 22+24=46, joilla h\xc3\xa4n oli Warriorsin nelj\xc3\xa4nneksi paras pistemies. Kaudella 2015\xe2\x80\x932016 Howden nousi joukkueen kapteenistoon. H\xc3\xa4n oli Warriorsin nelj\xc3\xa4nneksi paras pistemies tehoilla 24+40=64. Howden pelasi kauden aikana my\xc3\xb6s CHL Top Prospects Gamessa._NEWLINE_Tampa Bay Lightning varasi Howdenin ensimm\xc3\xa4isell\xc3\xa4 kierroksella 27. pelaajana NHL:n varaustilaisuudessa 2016. H\xc3\xa4n teki saman vuoden joulukuussa seuran kanssa kolmivuotisen tulokassopimuksen. Howden nousi kaudella 2016\xe2\x80\x932017 Warriorsin WHL-joukkueen kapteeniksi. H\xc3\xa4n oli tehoilla 38+43=81 joukkueen toiseksi paras pistemies Jayden Halbgewachsin j\xc3\xa4lkeen. WHL-kauden p\xc3\xa4\xc3\xa4tteeksi, huhtikuussa 2017 Howden siirtyi amat\xc3\xb6\xc3\xb6ritry-out -sopimuksella AHL-joukkue Syracuse Crunchin vahvuuteen. H\xc3\xa4n teki siell\xc3\xa4 loppukaudella viidess\xc3\xa4 runkosarjaottelussa tehot 3+1=4 ja kolmessa playoff-ottelussa kaksi sy\xc3\xb6tt\xc3\xb6pistett\xc3\xa4. Kaudeksi 2017\xe2\x80\x932018 Howden palasi Warriorsin vahvuuteen. Helmikuussa 2018 Tampa Bay Lightning kauppasi h\xc3\xa4net, hy\xc3\xb6kk\xc3\xa4\xc3\xa4j\xc3\xa4 Vladislav Namestnikovin, puolustaja Libor H\xc3\xa1jekin sek\xc3\xa4 kes\xc3\xa4n 2018 ensimm\xc3\xa4isen ja kes\xc3\xa4n 2019 toisen kierroksen varausvuoron New York Rangersiin vaihdossa puolustaja Ryan McDonaghiin ja hy\xc3\xb6kk\xc3\xa4\xc3\xa4j\xc3\xa4 J. T. Milleriin._NEWLINE_Howden otti syksyn 2018 harjoitusleirin p\xc3\xa4\xc3\xa4tteeksi paikan New York Rangersin NHL-kauden 2018\xe2\x80\x932019 avauskokoonpanosta. H\xc3\xa4n teki NHL-debyyttins\xc3\xa4 runkosarjan avauskierroksella 4. lokakuuta 2018 Nashville Predatorsia vastaan. Howden sai ottelussa j\xc3\xa4\xc3\xa4aikaa 10.36 minuuttia ja h\xc3\xa4n ker\xc3\xa4si teholukeman -2. NHL-uransa avausmaalin Howden teki seuraavassa ottelussa 6. lokakuuta 2018 vieraissa Buffalo Sabresia vastaan.\n_START_SECTION_\nMuuta\n_START_PARAGRAPH_\nHowdenin isoveli Quinton pelaa hy\xc3\xb6kk\xc3\xa4\xc3\xa4j\xc3\xa4n\xc3\xa4 KHL-joukkue Dinamo Minskiss\xc3\xa4. H\xc3\xa4n on pelannut urallaan aiemmin 97 NHL-ottelua ja Quinton oli voittamassa my\xc3\xb6s olympiapronssia Pyeongchangin olympiakisoissa 2018.'